title: Rozhodnutie Rady (SZBP) 2018/2011 zo 17. decembra 2018 na podporu politík, programov a činností zameraných na boj proti obchodovaniu s ručnými zbraňami a ich zneužívaniu, v ktorých sa uplatňuje rodové hľadisko, v súlade s programom zameraným na ženy, mier a bezpečnosť

text:
                  18.12.2018

                  SK

                  Úradný vestník Európskej únie

                  L 322/38

         ROZHODNUTIE RADY (SZBP) 2018/2011
         zo 17. decembra 2018
         na podporu politík, programov a činností zameraných na boj proti obchodovaniu s ručnými zbraňami a ich zneužívaniu, v ktorých sa uplatňuje rodové hľadisko, v súlade s programom zameraným na ženy, mier a bezpečnosť
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 19. novembra 2018 prijala stratégiu EÚ proti nedovoleným strelným zbraniam, ručným a ľahkým zbraniam (ďalej len „RĽZ“) a ich munícii s názvom „Zabezpečenie zbraní, ochrana obyvateľov“. V stratégii sa uvádza, že Únia bude systematicky presadzovať rodové hľadiská pri návrhu nových projektov týkajúcich sa boja proti ozbrojenému násiliu a kontroly RĽZ vo všeobecnosti, ako aj spoločné využívanie súvisiacich osvedčených postupov.

                     (2)

                     Rada 3. apríla 2017 prijala rozhodnutie (SZBP) 2017/633 (1) na podporu Akčného programu Organizácie Spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“). Činnosti financované podľa uvedeného rozhodnutia vykonával Úrad Organizácie Spojených národov pre otázky odzbrojenia (UNODA), v rámci čoho zorganizoval aj tematický seminár s názvom „RĽZ a Agenda 2030 pre udržateľný rozvoj vrátane cieľa udržateľného rozvoja č. 16 a rodových aspektov kontroly RĽZ“.

                     (3)

                     Rada 28. mája 2018 prijala závery o pozícii Únie k boju proti nedovolenému obchodovaniu s RĽZ na účely tretej konferencie Organizácie Spojených národov o preskúmaní pokroku, ktorý sa dosiahol vo vykonávaní akčného programu, ktorá sa konala v júni v 2018. Pokiaľ ide o výsledok konferencie o preskúmaní, jedným z kľúčových cieľov Únie je uznať individuálne dôsledky ozbrojeného násilia na ženy, mužov, dievčatá a chlapcov a pri vykonávaní akčného programu presadzovať úlohu žien a rodové povedomie v rámci opatrení na kontrolu RĽZ ako podmienku ich účinnosti.

                     (4)

                     Tretia konferencia Organizácie Spojených národov o preskúmaní pokroku, ktorý sa dosiahol vo vykonávaní akčného programu, prijala 30. júna 2018 záverečný dokument, v ktorom štáty uviedli, že sú naďalej vážne znepokojené negatívnym vplyvom nedovoleného obchodovania s RĽZ na životy žien, mužov, dievčat a chlapcov a uznávajú, že odstránenie nedovoleného obchodovania s RĽZ je kľúčovou súčasťou boja proti rodovo motivovanému násiliu, a že si uvedomujú potrebu väčšieho zastúpenia žien v procesoch rozhodovania a vykonávania súvisiacich s akčným programom a medzinárodným nástrojom na sledovanie, a opätovne potvrdzujú, že je potrebné, aby štáty vo svojom úsilí o ich vykonávanie uplatňovali rodové hľadisko. Štáty sa tiež zaviazali podporovať začleňovanie rodového hľadiska do politík a programov v oblasti ručných a ľahkých zbraní, a to aj pri navrhovaní, plánovaní, vykonávaní, monitorovaní a hodnotení týchto programov, pričom budú podľa potreby zohľadňovať príslušné usmernenia a normy. Štáty sa rozhodli podporovať koordinované vykonávanie národných akčných plánov v oblasti RĽZ a národných akčných plánov stanovených na základe príslušných rezolúcií Organizácie Spojených národov a cieľa Agendy 2030 pre udržateľný rozvoj č. 16.4, ako aj podporovať získavanie údajov o nedovolenom obchodovaní s RĽZ rozčlenených podľa pohlavia, a to napríklad pomocou vnútroštátnych správ, a zlepšiť porozumenie rodovo špecifických dôsledkov nedovoleného obchodovania s RĽZ, predovšetkým s cieľom zlepšiť zodpovedajúce vnútroštátne politiky a programy.

                     (5)

                     Bezpečnostná rada OSN pri viacerých príležitostiach vyzvala, aby sa riešila zmysluplná účasť žien, predchádzanie konfliktom a násiliu, ochrana pred násilím vrátane sexuálneho násilia počas konfliktov, ako aj pomoc a obnova po ukončení konfliktu.

                     (6)

                     Generálny tajomník OSN vo svojom programe pre odzbrojenie s názvom „Zabezpečenie našej spoločnej budúcnosti“, ktorý bol predložený 24. mája 2018, vyzval všetky štáty, aby do vypracúvania vnútroštátnych právnych predpisov a politík o odzbrojení a kontrole zbraní začleňovali rodové hľadisko a aby pri tom brali do úvahy rodové aspekty vlastníctva a používania a zneužívania zbraní, rozdielny vplyv zbraní na ženy a mužov, spôsoby, akými môžu rodové úlohy formovať kontrolu zbraní a politiky a postupy odzbrojenia, ako aj plnú a rovnocennú účasť žien na všetkých rozhodovacích procesoch súvisiacich s odzbrojením a medzinárodnou bezpečnosťou,

               PRIJALA TOTO ROZHODNUTIE:

            Článok 1

               1.   Celkovým cieľom tohto rozhodnutia je prispieť k medzinárodnému mieru, bezpečnosti, rodovej rovnosti a udržateľnému rozvoju, a to posilnením účinnosti opatrení na kontrolu ručných zbraní prostredníctvom presadzovania prístupov založených na systematickej rodovej analýze, začleňovaní rodového hľadiska a iniciatív na posilnenie postavenia žien. Týmto rozhodnutím sa podporuje uplatňovanie výsledkov relevantných z rodového hľadiska, ktoré sa dosiahli počas tretej konferencie Organizácie Spojených národov o preskúmaní pokroku vo vykonávaní akčného programu, ktorá sa konala v roku 2018. Týmto rozhodnutím sa tiež prispieva k širšiemu medzinárodnému programu politík v oblasti rodovej rovnosti a posilnenia postavenia žien v súlade s programom zameraným na ženy, mier a bezpečnosť a Agendou 2030 pre udržateľný rozvoj.

               2.   V záujme dosiahnutia cieľov uvedených v odseku 1 sa týmto rozhodnutím podporujú opatrenia zamerané na:

                           —

                           praktické vykonávanie modulov „Ženy, muži a rodovo špecifická povaha ručných a ľahkých zbraní“ a „Deti, mladiství, mládež a ručné a ľahké zbrane“, ktoré sú súčasťou Súboru modulov na vykonávanie kontroly ručných zbraní (MOSAIC),

                           —

                           vypracovanie príručky odbornej prípravy, ktorá bude slúžiť ako usmerňujúci dokument, a zabezpečenie, aby sa všetky činnosti vykonávali v súlade s najnovšími normami OSN,

                           —

                           vyškolenie zamestnancov a školiteľov regionálnych centier OSN a zamestnancov sekretariátov regionálnych a subregionálnych organizácií v problematike začleňovania rodového hľadiska do politík a rámcov v oblasti ručných zbraní s cieľom zabezpečiť systematický prístup k tejto problematike,

                           —

                           vyškolenie vnútroštátnych úradníkov v 18 krajinách v problematike uplatňovania rodového hľadiska a kontroly ručných zbraní,

                           —

                           podporovanie rodového hľadiska, jeho uplatňovanie a posilňovanie postavenia žien v regionálnych iniciatívach,

                           —

                           posilnenie zložky rámca zameraného na ženy, mier a bezpečnosť týkajúcej sa kontroly ručných zbraní, ako aj posilnenie samotného rámca,

                           —

                           prispievanie k vykonávaniu Agendy 2030, najmä jej cieľov 16 a 5, ako aj k zbližovaniu medzinárodných programov politík v oblasti rodovej rovnosti,

                           —

                           posilňovanie zapojenia občianskej spoločnosti, pokiaľ ide o uplatňovanie rodového hľadiska v rámci kontroly ručných zbraní, a to v partnerstve s Medzinárodnou akčnou sieťou pre ručné zbrane (IANSA) a Sieťou žien IANSA,

                           —

                           vytváranie nepretržitého vplyvu účinným zvyšovaním informovanosti, podporou, osvetovou činnosťou a partnerstvami.

               3.   Priamymi príjemcami tohto rozhodnutia sú vnútroštátne, regionálne a globálne zainteresované subjekty, ktoré zodpovedajú za kontrolu ručných zbraní v cieľových krajinách a regiónoch, najmä v Afrike, Karibskej oblasti a Latinskej Amerike a Ázii a Tichomorí.

               4.   Podrobný opis projektu sa uvádza v prílohe k tomuto rozhodnutiu.

            Článok 2

               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).

               2.   Technické vykonávanie projektu uvedeného v článku 1 uskutoční Úrad Organizácie Spojených národov pre otázky odzbrojenia (UNODA).

               3.   Úrad UNODA vykonáva úlohy pod vedením VP. VP na tento účel s úradom UNODA uzavrie potrebné dojednania.

            Článok 3

               1.   Referenčná suma na vykonávanie projektu financovaného Úniou, ktorý je uvedený v článku 1, je 4 375 507,85 EUR.

               2.   Výdavky financované z referenčnej sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.

               3.   Na správne riadenie výdavkov uvedených v odseku 1 dohliada Komisia. Komisia na tento účel uzatvorí s úradom UNODA potrebnú dohodu. V nej sa stanoví, že úrad UNODA musí zabezpečiť zviditeľnenie príspevku Únie primerané jeho výške.

               4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.

            Článok 4

               1.   VP podáva Rade správu o vykonávaní tohto rozhodnutia na základe pravidelných štvrťročných správ, ktoré pripraví úrad UNODA. Uvedené správy tvoria základ pre hodnotenie, ktoré uskutoční Rada.

               2.   Komisia podáva správy o finančných aspektoch projektu uvedeného v článku 1.

            Článok 5

               1.   Toto rozhodnutie nadobúda účinnosť dňom jeho prijatia.

               2.   Toto rozhodnutie stráca účinnosť 36 mesiacov odo dňa uzavretia dohody uvedenej v článku 3 ods. 3 Toto rozhodnutie však stráca účinnosť šesť mesiacov odo dňa nadobudnutia jeho účinnosti, ak sa v tejto lehote žiadna dohoda neuzavrie.

            V Bruseli 17. decembra 2018

                  Za Radu

                  predsedníčka

               E. KÖSTINGER

            (1)  Rozhodnutie Rady (SZBP) 2017/633 z 3. apríla 2017 na podporu Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (Ú. v. EÚ L 90, 4.4.2017, s. 12).

            PRÍLOHA
            1.   ODÔVODNENIE A KONTEXT
            V prelomovej Agende 2030 pre udržateľný rozvoj sa uznáva, že medzi spoločnosťou, ktorá žije v mieri, a udržateľným rozvojom existuje prirodzená súvislosť. V programe zameranom na ženy, mier a bezpečnosť sa navyše prostredníctvom viacerých rezolúcií Bezpečnostnej Rady OSN do centra pozornosti kladie predchádzanie konfliktom, zmysluplná a rovnocenná účasť žien a zachovanie mieru. Jednou z hlavných prekážok dosiahnutia mieru a udržateľného rozvoja na celom svete je aj naďalej nedovolené obchodovanie s ručnými zbraňami a ich všeobecne rozšírené zneužívanie. Na obmedzenie konfliktov, trestnej činnosti a násilia je potrebná primeraná kontrola ručných zbraní. Je nevyhnutnou podmienkou spoločenskej stability a udržateľného rozvoja.
            Akčným programom Organizácie Spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“) sa stanovuje globálny rámec pre riešenie problému ručných zbraní, pričom sa v ňom všetky štáty zaväzujú, že zlepšia vnútroštátne právne predpisy týkajúce sa ručných zbraní, kontroly dovozu/vývozu, riadenie zásob zbraní, likvidáciu nadbytočných zbraní, označovanie a sledovanie a že sa zapoja do spolupráce a pomoci. Napriek tomu, že sa dosiahol pokrok, na posilnenie kontroly ručných zbraní prostredníctvom vykonávania akčného programu a na splnenie záväzkov uvedených v Agende 2030 je ešte potrebné urobiť oveľa viac.
            Osobitný a výrazne spoločenský charakter problematiky ručných zbraní si vyžaduje komplexné uplatňovanie rodového hľadiska vo všetkých aspektoch kontroly ručných zbraní. Rodové hľadisko nebolo doposiaľ v politikách na kontrolu ručných zbraní dostatočne pochopené, riešené ani začleňované. Keď sa však rodové hľadisko v legislatívnych a politických rámcoch na kontrolu ručných zbraní primerane nerieši, úspešnosť a účinnosť intervencií je obmedzená. Prístupy k nevyhnutným opatreniam na kontrolu ručných zbraní, v ktorých sa uplatňuje rodové hľadisko, sú však ešte len v počiatočnom štádiu. V uplynulých rokoch sa program v oblasti ručných zbraní zbližuje so širšou medzinárodnou politikou týkajúcou sa rodovej rovnosti a posilnenia postavenia žien, čo sa ďalej podporí týmto rozhodnutím.
            V Agende 2030 sa kontrola ručných zbraní prepojila s programom v oblasti mieru, bezpečnosti a rozvoja, čím sa zároveň vytvoril prepojený rámec cieľov presahujúcich rozmer bezpečnosti, pričom sa poukazuje na to, že problém ručných zbraní má dôsledky na realizáciu viacerých cieľov udržateľného rozvoja vrátane cieľa 5 týkajúceho sa rodovej rovnosti a posilnenia postavenia žien. V skutočnosti sa rodová rovnosť nezohľadňuje len v cieli 5, ale je aj prierezovou témou celej Agendy 2030. Týmto rozhodnutím sa prispieva k tomu, aby sa vo všetkých rozhodovacích procesoch týkajúcich sa kontroly zbraní uplatňovalo rodové hľadisko a aby sa na nich rovnocenným a zmysluplným spôsobom zúčastňovali ženy. Uznáva sa v ňom aj rozdielny vplyv používania a zneužívania ručných zbraní na mužov, ženy, chlapcov a dievčatá a podporujú sa opatrenia, ktoré sú navrhnuté tak, aby viedli k inkluzívnejším, účinnejším a udržateľnejším výsledkom politiky v oblasti kontroly ručných zbraní.
            Dohovor o odstránení všetkých foriem diskriminácie žien a Pekinská deklarácia tvoria pevný normatívny základ na prepojenie programu zameraného na ženy, mier a bezpečnosť s programom v oblasti ručných zbraní. Prijatie Zmluvy o obchodovaní so zbraňami a nedávno spustená iniciatíva EÚ a OSN Spotlight ešte viac zdôraznili potrebu zamerať sa na túto otázku. Zatiaľ čo navrhovanými opatreniami sa umožňuje dosiahnuť pokrok pri začleňovaní rodového hľadiska v rámci kontroly ručných zbraní, ich výsledky priamo prispejú k odstráneniu všetkých foriem násilia a diskriminácie voči ženám a dievčatám. Zabezpečením strelných zbraní a obmedzením ich obehu sa odstráni jeden z najčastejšie volených druhov zbraní v prípade domáceho násilia, násilia založeného na rodovej príslušnosti a vraždenia žien. Posilnením postavenia žien a odstránením rodových stereotypov súvisiacich so zbraňami sa vyriešia základné príčiny násilia založeného na rodovej príslušnosti, medzi ktoré patria patriarchálne systémy, rodovo nespravodlivé prístupy a násilné aspekty tradičného poňatia mužnosti.
            Názorným príkladom rastúceho zbližovania programu zameraného na ženy, mier a bezpečnosť a programu v oblasti kontroly zbraní je rezolúcia Bezpečnostnej rady OSN č. 2242 (2015). Opatreniami, ktoré sa týmto rozhodnutím podporujú, sa splní výzva Bezpečnostnej rady OSN podieľať sa na navrhovaní a vyvíjaní úsilia v súvislosti s predchádzaním nedovolenému prevodu a destabilizujúcemu hromadeniu a zneužívaniu ručných a ľahkých zbraní, bojom proti nim a ich odstránením, ako aj v súvislosti s podporou žien ako aktívnych účastníčok v boji proti nedovolenému prevodu ručných a ľahkých zbraní. Cieľom tohto rozhodnutia je zabezpečiť praktické fungovanie týchto prepojení tým, že sa budú podporovať konkrétne opatrenia.
            2.   CIELE
            Celkovým cieľom tohto rozhodnutia je prispievať k medzinárodnému mieru, bezpečnosti, rodovej rovnosti a udržateľnému rozvoju, a to posilnením účinnosti opatrení na kontrolu ručných zbraní prostredníctvom podpory prístupov založených na systematickej rodovej analýze a začleňovaní rodového hľadiska. Výsledky opatrení podporovaných týmto rozhodnutím prispejú k širšiemu medzinárodnému programu politík v oblasti rodovej rovnosti a posilnenia postavenia žien.
            Týmto rozhodnutím sa podporí úplné a účinné vykonávanie akčného programu, ako aj uplatňovanie výsledkov relevantných z rodového hľadiska, ktoré sa dosiahli počas tretej konferencie Organizácie Spojených národov o preskúmaní pokroku dosiahnutého vo vykonávaní akčného programu, ktorá sa konala v roku 2018 (ďalej len „RevCon3“).
            Týmto rozhodnutím sa prispeje aj k vykonávaniu programu generálneho tajomníka Organizácie Spojených národov pre odzbrojenie (1), v ktorom sa vyzýva, aby sa vyvíjalo väčšie úsilie s cieľom dosiahnuť rovnocennú, plnú a účinnú účasť žien na všetkých rozhodovacích procesoch súvisiacich s odzbrojením, uznáva sa, že je potrebné odstrániť spojitosť medzi vlastníctvom a používaním zbraní a osobitnými prejavmi mužnosti súvisiacimi s kontrolou, mocou, prevahou a silou, ktorá podporuje štrukturálne a fyzické násilie na ženách, a vyzýva sa na rodovo citlivú kontrolu zbraní s cieľom obmedziť násilie na ženách a dievčatách vo verejnej i súkromnej sfére. Týmto rozhodnutím sa tiež prispeje k výzve uvedenej v Agende na posilnenie partnerstiev s občianskou spoločnosťou a mládežou s cieľom dosiahnuť pokrok v programe v oblasti odzbrojenia a kontroly zbraní.
            Aby sa to dosiahlo, budú sa týmto rozhodnutím podporovať opatrenia s cieľom:

                        —

                        prakticky vykonávať moduly „Ženy, muži a rodovo špecifická povaha ručných a ľahkých zbraní“ a „Deti, mladiství, mládež a ručné a ľahké zbrane“, ktoré sa uvádzajú v Súbore modulov na vykonávanie kontroly ručných zbraní (MOSAIC) (2),

                        —

                        vypracovať príručku odbornej prípravy, ktorá bude slúžiť ako usmerňujúci dokument, a zabezpečiť, aby sa všetky činnosti vykonávali v súlade s najnovšími normami OSN,

                        —

                        vyškoliť zamestnancov a školiteľov regionálnych centier OSN a zamestnancov sekretariátov regionálnych a subregionálnych organizácií v problematike začleňovania rodového hľadiska do politík a rámcov v oblasti ručných zbraní s cieľom zabezpečiť systematický prístup k tejto problematike,

                        —

                        vyškoliť vnútroštátnych úradníkov v 18 krajinách v problematike uplatňovania rodového hľadiska a kontroly ručných zbraní,

                        —

                        podporovať rodové hľadisko, jeho uplatňovanie a posilnenie postavenia žien v regionálnych iniciatívach,

                        —

                        posilniť zložku rámca zameraného na ženy, mier a bezpečnosť týkajúcu sa kontroly ručných zbraní, ako aj samotný rámec,

                        —

                        prispievať k vykonávaniu Agendy 2030, najmä jej cieľov 16 a 5, ako aj k zbližovaniu medzinárodných programov politík v oblasti rodovej rovnosti,

                        —

                        posilniť zapojenie občianskej spoločnosti, pokiaľ ide o uplatňovanie rodového hľadiska v rámci kontroly ručných zbraní, a to v partnerstve s Medzinárodnou akčnou sieťou pre ručné zbrane (IANSA) a Sieťou žien IANSA,

                        —

                        vytvárať nepretržitý vplyv účinným zvyšovaním informovanosti, podporou, osvetovou činnosťou a partnerstvami.

                  3.   OPIS OPATRENÍ
            3.1.   Vypracovať príručku odbornej prípravy o uplatňovaní rodového hľadiska v rámci kontroly ručných zbraní
            3.1.1.   Cieľ
            Na základe tohto rozhodnutia sa vypracuje príručka odbornej prípravy, ktorou sa umožní praktické vykonávanie modulov MOSAIC „Ženy, muži a rodovo špecifická povaha ručných a ľahkých zbraní“ a „Deti, mladiství, mládež a ručné a ľahké zbrane“. Táto príručka bude slúžiť ako usmerňujúci dokument pre všetky zainteresované strany zapojené do vykonávania opatrení podľa tohto rozhodnutia, a to najmä pokiaľ ide o zavedenie programov odbornej prípravy, ktoré budú priamo v dotknutých krajinách vykonávať regionálne centrá úradu UNODA. Príručka odbornej prípravy bude vychádzať z existujúcich nástrojov, informácií a odborných znalostí v prípade, ak sú k dispozícii, a po schválení sa sprístupní sa verejnosti, aby slúžila širším komunitám odborníkov.
            3.1.2.   Opatrenia

                        a)

                        Preložiť uvedené dva moduly MOSAIC z angličtiny do arabčiny, francúzštiny, portugalčiny a španielčiny.

                        b)

                        V spolupráci s kľúčovými zainteresovanými stranami a na základe modulov MOSAIC, existujúcej odbornej prípravy a zdrojov vypracovať príručku odbornej prípravy o uplatňovaní rodového hľadiska v rámci kontroly ručných zbraní, ktorá bude slúžiť ako praktický usmerňujúci dokument pre všetky zainteresované strany zapojené do vykonávania všetkých opatrení podľa tohto rozhodnutia.

                        c)

                        Preložiť príručku odbornej prípravy z angličtiny do francúzštiny, portugalčiny a španielčiny (t. j. pracovných jazykov regionálnych centier úradu UNODA).

                        d)

                        Sprístupniť príručku odbornej prípravy a doplňujúce materiály širším komunitám odborníkov online aj v tlačenej podobe.

                  3.1.3.   Povinnosti vykonávacej agentúry
            Úrad UNODA si najme konzultanta, aby v úzkej spolupráci s príslušnými subjektmi OSN, najmä Rozvojovým programom Organizácie Spojených národov – Strediskom na kontrolu ručných a ľahkých zbraní v juhovýchodnej a východnej Európe (ďalej len „stredisko UNDP SEESAC“), vypracoval príručku odbornej prípravy. Sieť IANSA sa vyzve, aby do príručky prispela svojimi odbornými znalosťami.
            3.1.4.   Harmonogram
            Preklad modulov a vypracovanie príručky odbornej prípravy sa zrealizuje v roku 2019, po čom bude nasledovať preklad a uverejnenie príručky odbornej prípravy a iných materiálov.
            3.1.5.   Očakávané výsledky
            Príslušné dva moduly MOSAIC sa sprístupnia na webovom sídle UNODA (3) (ktoré je v súčasnosti len v angličtine) v arabčine, francúzštine, portugalčine a španielčine a vypracuje sa príručka na ich praktické vykonávanie, ktorá sa uverejní vo francúzštine, portugalčine a španielčine. Partneri projektu príručku schvália a poskytnú usmernenia pre vykonávanie opatrení zavedených na základe tohto rozhodnutia. Bude slúžiť aj širším komunitám odborníkov a bude naďalej relevantná aj po uplynutí časového rámca tohto rozhodnutia.
            3.2.   Školenie zamestnancov a školiteľov OSN pracujúcich v oblasti kontroly ručných zbraní
            3.2.1.   Ciele
            Vytvorí sa odborná príprava online na vyškolenie zamestnancov príslušných oddelení OSN, ako aj širších komunít odborníkov, ktorá bude zameraná na uplatňovanie rodového hľadiska v rámci kontroly ručných zbraní, s cieľom zabezpečiť, aby sa v rámci systému OSN i mimo neho poskytovalo poradenstvo a pomoc v oblasti kontroly ručných zbraní, do ktorých by sa systematicky začleňovalo rodové hľadisko. Zamestnancom regionálnych centier, ktorí sú priamo zapojení do vykonávania opatrení podľa tohto rozhodnutia, bude poskytovať poradenstvo odborník strediska UNDP SEESAC na rodové otázky a ručné zbrane, aby sa opatrenia vykonávali v súlade s usmerneniami uvedenými v príručke odbornej prípravy a s prihliadnutím na kontext daného regiónu.
            3.2.2.   Opatrenia

                        a)

                        Spolu so strediskom odbornej prípravy OSN pre ženy vytvoriť odbornú prípravu online zameranú na uplatňovanie rodového hľadiska v rámci kontroly ručných zbraní pre zamestnancov OSN a širšie komunity odborníkov. V tejto odbornej príprave sa zohľadní obsah príslušných modulov MOSAIC, ako aj zbližujúce sa programy, a bude k dispozícii v arabčine, angličtine, francúzštine, portugalčine a španielčine.

                        b)

                        V spolupráci so strediskom UNDP SEESAC vytvoriť program odborného poradenstva pre zamestnancov regionálnych centier OSN s cieľom zvýšiť ich informovanosť a posilniť ich schopnosť začleňovať rodové hľadisko do kontroly ručných zbraní prostredníctvom intervencií v ich regiónoch, a to najmä v krajinách, ktorým sa poskytujú programy odbornej prípravy vykonávané priamo v dotknutých krajinách [3.3.2]. V rámci programu odborného poradenstva sa ďalej rozpracuje príručka odbornej prípravy vypracovaná podľa tohto rozhodnutia [3.1.2.b.] a bude sa vychádzať z činnosti a skúseností strediska UNDP SEESAC financovaných na základe rozhodnutia Rady (SZBP) 2016/2356 (4).

                        c)

                        Usporiadať workshop projektového tímu v nadväznosti na pilotnú fázu programov odbornej prípravy vykonávaných priamo v dotknutých krajinách [3.3.2.a]. Projektový tím prostredníctvom tohto workshopu čo najviac zvýši svoju koordináciu a spoluprácu, schváli na ňom príručku odbornej prípravy pred tým, ako sa preloží a uverejní, umožní výmenu názorov na vykonávanie rozhodnutia, najmä pokiaľ ide o pilotnú fázu programov odbornej prípravy vykonávaných priamo v dotknutých krajinách, a potvrdí požadované materiály na odbornú prípravu.

                  3.2.3.   Harmonogram
            Odborná príprava online sa vytvorí v roku 2019 a sprístupní sa začiatkom roka 2020. Program odborného poradenstva sa začne začiatkom roka 2020, a to po tom, ako sa do regionálnych centier prijmú zamestnanci a vypracuje sa príručka odbornej prípravy. Workshop projektového tímu sa uskutoční v roku 2020 v nadväznosti na pilotnú fázu vnútroštátnych programov odbornej prípravy.
            3.2.4.   Očakávané výsledky
            Odborná príprava online zameraná na uplatňovanie rodového hľadiska v rámci kontroly ručných zbraní sa sprístupní v arabčine, angličtine, francúzštine, portugalčine a španielčine, čím sa zlepší porozumenie potreby zahŕňať rodové hľadisko do opatrení na kontrolu ručných zbraní. Uvedená odborná príprava sa podporí v rámci systému OSN, ako aj vo vzťahu k širším komunitám odborníkov, pričom pre zamestnancov zapojených do vykonávania tohto rozhodnutia bude povinnou. Okrem toho sa v súvislosti s príručkou odbornej prípravy zaškolia zamestnanci regionálneho centra UNODA, ktorí potom prostredníctvom programu odborného poradenstva vypracujú stratégie na jej regionálne uplatňovanie. Uskutoční sa workshop projektového tímu, ktorým sa posilní koordinácia a spolupráca v záujme vykonávania opatrení podľa tohto rozhodnutia a vypracujú sa materiály na odbornú prípravu, ktoré sa schvália a sprístupnia verejnosti.
            3.3.   Programy odbornej prípravy vykonávané priamo v dotknutých krajinách zamerané na uplatňovanie rodového hľadiska v rámci kontroly ručných zbraní
            3.3.1.   Ciele
            Vytvorí sa osemnásť programov odbornej prípravy zameraných na uplatňovanie rodového hľadiska v rámci kontroly ručných zbraní, ktoré budú prispôsobené pre jednotlivé krajiny a budú sa vykonávať prostredníctvom regionálnych centier UNODA priamo v dotknutých krajinách. Tieto programy sa budú zameriavať hlavne na odbornú prípravu vnútroštátnych koordinačných orgánov v oblasti ručných zbraní so zreteľom na začleňovanie rodového hľadiska do národných akčných plánov v oblasti ručných zbraní a iných relevantných politických a legislatívnych rámcov vrátane tých, ktoré sa týkajú získavania a analýzy údajov členených podľa pohlavia a veku. Ak v tejto súvislosti v zúčastnenej krajine existuje národný akčný plán zameraný na ženy, mier a bezpečnosť, bude sa podporovať zosúladenie oboch dokumentov.
            Doplňujúce činnosti sa prispôsobia každému štátu a jeho príslušným potrebám pomoci a môžu zahŕňať: praktické mechanizmy na zabezpečenie zmysluplnej účasti žien, rodovú analýzu ako základ pre vnútroštátne opatrenia, workshop venovaný začleňovaniu rodového hľadiska do národných akčných plánov v oblasti ručných zbraní, pričom sa využije modul MOSAIC o zriaďovaní národných akčných plánov, navrhnutie vnútroštátnych nástrojov monitorovania a hodnotenia na preskúmanie vyvíjaného úsilia. Navrhované činnosti môžu okrem toho zahŕňať právne preskúmanie vnútroštátneho rámca politík s cieľom vzájomne prepojiť právne predpisy o ručných zbraniach vrátane udeľovania licencií s ustanoveniami o boji proti domácemu násiliu, ako aj odbornú prípravu príslušníkov orgánov presadzovania práva a pracovníkov orgánov uplatňujúcich právo zameranú na ich úlohy a povinnosti vyplývajúce z príslušného vnútroštátneho práva, pokiaľ ide o prítomnosť a používanie ručných zbraní v kontexte násilia páchaného intímnym partnerom, domáceho násilia alebo násilia v rámci rodiny, sexuálneho násilia, vraždenia žien pomocou ručných zbraní, ako aj začleňovanie rodového hľadiska do vyšetrovania trestných činov a do súdnych konaní.
            3.3.2.   Opatrenia

                        a)

                        Pilotná fáza: v koordinácii s určenými vnútroštátnymi koordinačnými orgánmi zriadiť a vykonávať v šiestich vybraných krajinách programy odbornej prípravy, ktoré sa budú vykonávať priamo v týchto dotknutých krajinách.

                        b)

                        Fáza zavádzania: v koordinácii s určenými vnútroštátnymi koordinačnými orgánmi a na základe pilotných programov rozšíriť programy odbornej prípravy vykonávané priamo v dotknutých krajinách, ktoré budú zamerané na uplatňovanie rodového hľadiska v rámci kontroly ručných zbraní, na ďalších dvanásť krajín.

                  3.3.3.   Výber prijímajúcich krajín
            Prijímajúce krajiny vyberie Európska služba pre vonkajšiu činnosť na základe odporúčania úradu UNODA, po konzultácii s jeho regionálnymi centrami a sieťou IANSA. Najvyššou prioritou budú v zásade najmenej rozvinuté krajiny a iné rozvojové krajiny, ktoré sú problémom ručných zbraní obzvlášť zasiahnuté. Tieto štáty musia mať vnútroštátny koordinačný orgán pre ručné zbrane a/alebo určené vnútroštátne kontaktné miesto pre akčný program. Štáty musia najprv prejaviť záujem o činnosti, ktoré sa na základe týchto opatrení navrhujú. Mali by sa uprednostniť štáty, ktoré preukazujú trvalé odhodlanie vykonávať akčný program.
            Pri výbere krajín sa okrem toho uplatní regionálna vyváženosť:

                        —

                        Pilotná fáza: dva štáty v každom regióne – Afrika, Ázia/Tichomorie a Latinská Amerika/Karibská oblasť,

                        —

                        Fáza zavádzania: štyri štáty v každom regióne – Afrika, Ázia/Tichomorie a Latinská Amerika/Karibská oblasť.

                  3.3.4.   Povinnosti vykonávacej agentúry
            Programy odbornej prípravy, ktoré sa majú vykonávať priamo v dotknutých krajinách, budú vykonávať regionálne centrá OSN pre mier a odzbrojenie v úzkej spolupráci s úradom UNODA a agentúrami OSN prítomnými na mieste. Vždy, keď to bude možné, budú do týchto činností zapojené vnútroštátne inštitúcie pre rodovú rovnosť a organizácie občianskej spoločnosti. Stredisko UNDP SEESAC bude na základe svojich skúseností s vypracúvaním a poskytovaním odbornej prípravy zameranej na rodové hľadisko a kontrolu ručných zbraní poskytovať poradenstvo. Sieť IANSA bude dopĺňať činnosti vykonávané priamo v dotknutých krajinách posilňovaním zapojenia občianskej spoločnosti, pokiaľ ide o uplatňovanie rodového hľadiska v rámci kontroly ručných zbraní, prostredníctvom svojej siete na miestnej úrovni a na úrovni komunít [3.6.3].
            3.3.5.   Harmonogram
            Programy odbornej prípravy vykonávané priamo v dotknutých krajinách sa začnú v roku 2020 a zrealizujú sa do polovice roka 2022.
            3.3.6.   Očakávané výsledky
            Programy odbornej prípravy vykonávané priamo v dotknutých krajinách, ktoré sú zamerané na uplatňovanie rodového hľadiska, budú viesť k tomu, že na národnej úrovni bude existovať jednotné chápanie významnej úlohy, ktorú rodové hľadisko zohráva vo vzťahu k účinnej kontrole ručných zbraní, ako aj k uvedomovaniu si rozdielnych dôsledkov ozbrojeného násilia na ženy, mužov, dievčatá a chlapcov. Vďaka tomuto novému porozumeniu skutočnosti, že je dôležité zvýšiť účinnosť a celkovú kvalitu kontroly ručných zbraní, sa vytvorí konsenzus medzi vnútroštátnymi úradníkmi zapojenými do príslušných politík a ich vykonávania. Tento konsenzus sa premietne do národného záväzku usilovať sa o rodovo citlivé prístupy v politikách a právnych predpisoch na kontrolu ručných zbraní. Navyše sa v týchto krajinách zvýši citlivosť miestnych komunít. Ako súčasť výsledku týchto programov štáty vypracujú ciele/ukazovatele pokroku a zaviažu sa k tomu, že v rámci podávania správ za svoju krajinu na základe akčného programu budú podávať aj správy o týchto cieľoch/ukazovateľoch.
            3.4.   Regionálne prístupy k uplatňovaniu rodového hľadiska v rámci kontroly ručných zbraní
            3.4.1.   Ciele
            Nedovolené obchodovanie s ručnými zbraňami a ich zneužívanie predstavuje v rôznych regiónoch rozdielne problémy a štáty majú k dispozícii rôzne úrovne finančných a materiálnych zdrojov na ich riešenie. Cieľom regionálnych prístupov je vybudovať a/alebo posilniť pomocou súboru MOSAIC odborné znalosti o rodových aspektoch kontroly ručných zbraní medzi vládnymi úradníkmi, občianskou spoločnosťou a poslancami na regionálnej a subregionálnej úrovni. Posilní sa nimi potreba zahŕňať rodové hľadiská do iniciatív týkajúcich sa ručných zbraní na regionálnej a subregionálnej úrovni. Výmenami skúseností s osvedčenými postupmi/súborom MOSAIC na regionálnej úrovni sa posilnia vnútroštátne odborné znalosti a ďalšie záväzky všetkých štátov v regióne s cieľom riešiť problematiku kontroly ručných zbraní s prihliadnutím na rodové hľadisko.
            3.4.2.   Opatrenia

                        a)

                        Jednodňová odborná príprava popri siedmom bienálnom zasadnutí štátov o akčnom programe (BMS7) v roku 2020 pre referentov sekretariátov subregionálnych a regionálnych organizácií, ktorí sa zaoberajú ručnými a ľahkými zbraňami, s cieľom podporovať rodové aspekty v regionálnych iniciatívach a umožniť 15 zástupcom týchto organizácií, ktoré by inak nemali zdroje na to, aby sa na zasadnutiach akčného programu mohli zúčastňovať, účasť na BMS7.

                        b)

                        Štvordňový subregionálny workshop založený na súbore MOSAIC pre krajiny Tichomoria na Fidži zameraný na posilnenie úlohy žien v oblasti kontroly zbraní tým, že sa zlepší porozumenie rodového vplyvu ozbrojeného násilia a medzinárodných nástrojov na kontrolu zbraní a že sa budú budovať kapacity občianskej spoločnosti, poslancov a vládnych úradníkov na to, aby sa angažovali sa v týchto otázkach. (Tento workshop nadväzuje na dva subregionálne workshopy, ktoré sa v roku 2018 konali v juhovýchodnej a južnej Ázii a ktoré sa financovali z fondu UNSCAR.)

                        c)

                        Trojdňový regionálny seminár založený na súbore MOSAIC v Káthmandu zameraný na posilnenie úlohy žien v oblasti kontroly zbraní. Na tomto seminári sa zídu zástupcovia občianskej spoločnosti, poslanci a vládni úradníci z Ázie a Tichomoria vrátane tých, ktorí sa zúčastnili subregionálneho workshopu na Fidži [3.4.2.b]. Účastníci budú rokovať o opatreniach zameraných na to, ako posunúť otázku uplatňovania rodového hľadiska a kontroly ručných zbraní vpred v prostredí ich príslušných štátov. Zhrnutie rokovaní spolu s doplňujúcim materiálom sa zverejní online aj v tlačenej podobe a distribuuje sa účastníkom a príslušným zainteresovaným stranám.

                        d)

                        Dvojdňový regionálny workshop založený na súbore MOSAIC v Peru na prezentáciu a šírenie osvedčených postupov týkajúcich sa rodovo citlivých politík a právnych prístupov ku kontrole ručných zbraní, ktoré od roku 2017 vypracovalo Regionálne centrum Organizácie Spojených národov pre mier, odzbrojenie a rozvoj v Latinskej Amerike a Karibiku (UNLIREC), pre vysokých úradníkov s rozhodovacími právomocami zo subjektov na kontrolu ručných zbraní a národných agentúr zodpovedných za predchádzanie násiliu na ženách, jeho odstránenie a trestanie. Týmto workshopom sa podporí potreba posilniť právne predpisy týkajúce sa ručných zbraní v Latinskej Amerike a Karibiku tým, že by sa do nich začlenilo obmedzenie nadobúdať zbrane a muníciu v prípade odsúdených za domáce násilie a/alebo násilie voči druhým ľuďom.

                  3.4.3.   Harmonogram
            Uvedená odborná príprava popri zasadnutí BMS7 sa uskutoční v polovici roka 2020, regionálne a subregionálne workshopy od konca roka 2019 do konca roka 2021.
            3.4.4.   Partneri zodpovední za vykonávanie
            Úrad UNODA zorganizuje a zvolá jednodňovú odbornú prípravu popri zasadnutí BMS7 pre zamestnancov regionálnych a subregionálnych organizácií, pričom bude účasť niektorých týchto zástupcov na BMS7 sponzorovať. Regionálne centrum Organizácie Spojených národov pre mier a odzbrojenie v Ázii a Tichomorí v úzkej spolupráci so sieťou IANSA zorganizuje a zvolá subregionálny workshop na Fidži a regionálny seminár v Káthmandu. UNLIREC zorganizuje a zvolá regionálny workshop v Peru.
            3.4.5.   Očakávané výsledky
            Odborníci na kontrolu ručných zbraní zo sekretariátov regionálnych a subregionálnych organizácií sa zaškolia v otázke dôležitosti uplatňovania rodového hľadiska v iniciatívach a politikách v oblasti kontroly ručných zbraní v súlade s oficiálnymi globálnymi usmerneniami (MOSAIC). Získajú predstavu o tom, ako vypracúvať rodovo citlivé opatrenia v oblasti kontroly ručných zbraní vychádzajúc z poznania, že dôsledky ozbrojeného násilia a ozbrojených konfliktov ovplyvňujú mužov, ženy, chlapcov a dievčatá rozdielne. Význam uplatňovania rodového hľadiska v rámci kontroly ručných zbraní sa okrem toho podporí prostredníctvom odbornej prípravy popri zasadnutí BMS7. Týmto opatrením sa umožní účasť tých organizácií, ktoré by inak nemali zdroje na to, aby sa zasadnutia akčného programu mohli zúčastniť. Regionálne a subregionálne workshopy umožnia vznik platformy na výmenu osvedčených postupov týkajúcich sa rodovo citlivých politík a právnych prístupov ku kontrole ručných zbraní v Latinskej Amerike a Karibiku, ako aj to, aby sa v problematike rodového aspektu vplyvu ozbrojeného násilia a medzinárodných nástrojov na kontrolu zbraní angažovala občianska spoločnosť, poslanci a vládni úradníci z Ázie a Tichomoria a aby sa na to vybudovali ich kapacity. V dôsledku toho sa v politikách, rámcoch a programoch v oblasti kontroly ručných zbraní na regionálnej a vnútroštátnej úrovni budú zohľadňovať rodové hľadiská.
            3.5.   Posilniť zložku programu zameraného na ženy, mier a bezpečnosť týkajúcu sa kontroly ručných zbraní, ako aj synergie medzi cieľmi 5 a 16 Agendy 2030 pre udržateľný rozvoj
            3.5.1.   Ciele
            Cieľom týchto činností je, aby sa zišli odborníci a diplomatické komunity, ktorí pracujú na kontrole ručných zbraní a programe zameranom na ženy, mier a bezpečnosť, s tými, ktorí pracujú na plnení cieľov 5 a 16 Agendy 2030 pre udržateľný rozvoj, s cieľom preskúmať a zosúladiť svoje úsilie, a to predovšetkým preto, aby sa využili synergie a predišlo sa duplicite.
            3.5.2.   Opatrenia

                        a)

                        Pracovníci vybraných národných a regionálnych kontaktných miest zriadených na základe akčného programu a odborníci občianskej spoločnosti na ručné zbrane by sa mali zúčastniť na jednom z výročných zasadnutí siete kontaktných miest pre ženy, mier a bezpečnosť, ktoré sa konajú v hlavných mestách, s cieľom prerokovať synergie medzi záväzkami, na ktorých sa štáty dohodli v rámci akčného programu, a programom zameraným na ženy, mier a bezpečnosť, a podporiť začleňovanie zložky týkajúcej sa kontroly ručných zbraní do národných akčných plánov podľa rezolúcie BR OSN č. 1325 (2000) a rodového hľadiska do národných akčných plánov na vykonávanie akčného programu. Zahŕňa to aj výmenu najlepších postupov a informácií o pokroku, ktorý sa dosiahol vo vykonávaní rodovo citlivých politík a právnych predpisov.

                        b)

                        Nadviazať pravidelný dialóg medzi príslušnými agentúrami OSN, priateľmi rezolúcie č. 1325, inými diplomatickými a politickými komunitami, ktoré sa zaoberajú rezolúciou BR OSN č. 1325 (2000) a širším programom zameraným na ženy, mier a bezpečnosť, diplomatmi a odborníkmi pracujúcimi na vykonávaní cieľov udržateľného rozvoja 5 a 16 a tými diplomatmi a tvorcami politík, ktorí sa zaoberajú problematikou odzbrojenia a kontroly zbraní v Ženeve a New Yorku, s cieľom zefektívniť a zosúladiť ich úsilie a prácu. Tento dialóg bude vychádzať z výsledkov predchádzajúcich zasadnutí, ktoré sa v roku 2018 konali v Ženeve a New Yorku.

                  3.5.3.   Očakávané výsledky
            Dialóg a výmena názorov budú prínosom pre odborníkov, tvorcov politík a diplomatov, ktorí sa zaoberajú kontrolou ručných zbraní, programom zameraným na ženy, mier a bezpečnosť a vykonávaním Agendy 2030 pre udržateľný rozvoj, pričom začnú koordinovať svoje úsilie. V dôsledku toho sa posilní vykonávanie všetkých programov a vďaka koordinovanému prístupu sa zabezpečí, že sa maximalizujú synergie a predíde sa duplicite.
            3.6.   Zapojenie občianskej spoločnosti do uplatňovania rodového hľadiska v rámci kontroly ručných zbraní
            3.6.1.   Ciele
            Opatrenia sú navrhnuté tak, aby sa nimi výrazne posilnilo zapojenie občianskej spoločnosti do uplatňovania rodového hľadiska v rámci kontroly ručných zbraní, konkrétne tým, že sa rieši prepojenie medzi rodovo špecifickými prístupmi a vplyvmi, právami žien, kontrolou ručných zbraní a ozbrojeným násilím na miestnej úrovni a úrovni komunít. Zapojenie občianskej spoločnosti do kontroly ručných zbraní je kľúčové z hľadiska zodpovednosti na miestnej úrovni, poskytuje cenné poznatky o tomto probléme a zvyšuje podporu úsilia zameraného na kontrolu. Organizácie občianskej spoločnosti, ktoré sa špecializujú na rodové otázky, zvýšia úsilie zamerané na rodovo citlivú kontrolu zbraní a budú tiež posilňovať a dopĺňať iné opatrenia vykonávané na základe tohto rozhodnutia. Opatrenia sa budú vykonávať v rokoch 2019 až 2022 v štátoch, ktoré sa vyberú, aby sa v nich uskutočnili programy odbornej prípravy vykonávané priamo v dotknutých krajinách na základe tohto rozhodnutia, ako aj v iných krajinách.
            3.6.2.   Povinnosti vykonávacej agentúry
            Všetky činnosti bude vykonávať sieť IANSA a Sieť žien IANSA, pričom koordinovať a monitorovať tieto činnosti bude úrad UNODA. S cieľom uľahčiť vykonávanie a koordináciu všetkých opatrení vykonávaných na základe tohto rozhodnutia bude zástupca siete IANSA členom projektového tímu.
            3.6.3.   Opatrenia

                        a)

                        Posilniť sieť organizácií v rámci IANSA na základnej úrovni vrátane jej Siete žien s cieľom dosiahnuť pokrok v zapájaní občianskej spoločnosti a riešiť rodovo citlivé prejavy problému ručných zbraní od úrovne občanov až po globálnu úroveň.

                        b)

                        Každoročne poskytovať menšie finančné príspevky na 30 – 40 činností miestnej občianskej spoločnosti zameraných na uplatňovanie rodového hľadiska v rámci kontroly ručných zbraní. To by mohlo zahŕňať podujatia v rámci Globálneho týždňa opatrení proti ozbrojenému násiliu, Medzinárodného dňa mládeže, Afrického mesiaca amnestie, Medzinárodného dňa mieru, Dňa afrického dieťaťa, Medzinárodného dňa likvidácie strelných zbraní, podujatí hnutia Noste oranžovú, Medzinárodného dňa žien a 16 dní aktivizmu proti rodovo motivovanému násiliu atď.

                        c)

                        Sieť IANSA vypracuje a rozdistribuuje deťom a mladistvým materiály primerané ich veku v rôznych jazykoch, ktoré sa budú zaoberať častým spájaním mužnosti s násilím. Členské skupiny siete IANSA v rôznych krajinách budú tieto materiály používať na zapojenie miestnych komunít.;

                        d)

                        Sieť IANSA vypracuje a rozdistribuuje svojim členom zrozumiteľné osvetové materiály (napríklad témy na rozhovor, letáky atď.) v rôznych jazykoch s cieľom podporovať otázku uplatňovania rodového hľadiska v súvislosti s kontrolou ručných zbraní v rôznych krajinách a zapojiť miestnych úradníkov, tvorcov politík, novinárov a iných aktérov občianskej spoločnosti do tejto problematiky.

                        e)

                        Lobovať za to, aby bolo ženám, mládeži a iným nedostatočne zastúpeným zainteresovaným stranám (napríklad zdravotníctvu, pozostalým, vidieckym komunitám) umožnené členstvo vo vnútroštátnych koordinačných orgánoch.

                        f)

                        Vytvoriť a udržiavať prístupnejšie a obsažnejšie webové sídlo pre sieť IANSA a jej Sieť žien, ktorým by sa zviditeľnili činnosti členov tejto siete, fungovalo by ako ústredný bod pre globálne koordinované činnosti MVO a poskytovalo informácie, materiály, kontakty, príklady a relevantné dokumenty o otázkach, ako je posilnenie postavenia žien, uplatňovanie rodového hľadiska, obmedzenie ozbrojeného násilia, kontrola ručných zbraní, mužnosť a zbrane a spojitosť medzi cieľmi udržateľného rozvoja 5 a 16.

                        g)

                        Podporovať prakticky zameraný výskum miestnych skupín s cieľom identifikovať strategické body z rodového hľadiska, v ktorých je potrebné zakročiť, aby sa obmedzilo obchodovanie so zbraňami a ozbrojené násilie, a na základe tohto výskumu navrhnúť a vykonávať nadväzujúce opatrenia.

                        h)

                        Presadzovať a podporovať vykonávanie Výzvy k akcii s ohľadom na rodové hľadisko a kontrolu ručných zbraní z roku 2018 (5) a rodovo špecifické výsledky zasadnutí BMS6 a RevCon3 na miestnej úrovni.;

                        i)

                        Zabezpečiť, aby sa rodové hľadisko naďalej podporovalo v rámci globálnych procesov týkajúcich sa ručných a ľahkých zbraní, okrem iného na zasadnutiach BMS7 a BMS8, a to pomocou jeho podpory zo strany občianskej spoločnosti, a prispievať k činnosti pracovnej skupiny MVO zameranej na ženy, mier a bezpečnosť a súvisiacim procesom, aby sa zabezpečilo, že sa hľadisko kontroly zbraní berie do úvahy.

                        j)

                        Prispievať k opatreniam vykonávaným na základe tohto rozhodnutia, napríklad k vypracovaniu príručky odbornej prípravy, uskutočneniu programov odbornej prípravy vykonávaných priamo v dotknutých krajinách tým, že sa v rámci príslušných činností zabezpečí zastúpenie občianskej spoločnosti a že sa občianska spoločnosť v týchto krajinách, ktorým sa tieto programy poskytujú, bude zapájať na miestnej úrovni a na úrovni komunít, ako aj k účasti na subregionálnom workshope a regionálnych seminároch v Ázii a Tichomorí.

                  3.6.4.   Očakávané výsledky
            Zapojenie občianskej spoločnosti do uplatňovania rodového hľadiska v rámci kontroly ručných zbraní sa posilní a jej činnosti na podporu tejto otázky sa výrazne zvýšia. Podpora úsilia zameraného na rodovo citlivú kontrolu ručných zbraní sa na miestnej úrovni posilní, komunity si budú lepšie uvedomovať dôležitosť tejto otázky, uskutoční sa výskum na miestnej úrovni a prijmú sa nadväzujúce opatrenia na úrovni občanov s cieľom riešiť problematiku súvisiacu s používaním a zneužívaním ručných zbraní. Posilní sa tiež zapojenie občianskej spoločnosti v rámci programu zameraného na ženy, mier a bezpečnosť, ako aj na zasadnutiach akčného programu, a v politickom procese týkajúcom sa ručných zbraní sa budú podporovať rodovo špecifické hľadiská.
            3.7.   Partnerstvo, podpora a osvetová činnosť
            3.7.1.   Ciele
            Všetky organizácie, ktoré tvoria systém Organizácie Spojených národov vrátane fondov, programov a špecializovaných agentúr, majú povinnosť podporovať dosiahnutie rodovej rovnosti. Organizácie systému OSN, ktoré sú zapojené do kontroly ručných zbraní, okrem toho začlenia rodové hľadiská do všetkých fáz projektov a programov týkajúcich sa ručných zbraní. V záujme podpory týchto záväzkov sú opatrenia navrhnuté tak, aby sa tieto otázky dostali do centra pozornosti OSN a širších komunít odborníkov. Vplyv tohto projektu sa posilní aj väčším zviditeľnením týchto otázok prostredníctvom ich podpory a osvetových činností. Partnerstvo so všetkými relevantnými zainteresovanými stranami je zamerané na uľahčenie koordinácie a zároveň prispieva k zjednodušeniu vykonávania všetkých opatrení, ktoré sa týmto rozhodnutím podporujú.
            3.7.2.   Opatrenia

                        a)

                        Organizovať pravidelné činnosti počas zasadnutí prvého výboru Valného zhromaždenia OSN (október) a Komisie OSN pre postavenie žien (marec) v New Yorku ako súčasť procesu týkajúceho sa uplatňovania rodového hľadiska v rámci kontroly ručných zbraní v období medzi zasadnutiami, a to vrátane diskusných fór a sprievodných podujatí s vysokopostavenými pozvanými hosťami zo systému OSN, zúčastnených štátov, výskumných inštitútov, akademickej obce a MVO. V tomto procese sa zohľadňujú zbližujúce sa medzinárodné programy politík a iniciatívy v oblasti rodovej rovnosti.

                        b)

                        Zorganizovať jednodňové podujatie v New Yorku počas „16 dní aktivizmu proti rodovo motivovanému násiliu“ v roku 2021, ktorým sa podporí uplatňovanie rodového hľadiska v oblasti kontroly ručných zbraní a ktorého súčasťou bude aj zasadnutie na vysokej úrovni s cieľom zviditeľniť politický záväzok v tejto otázke, prezentácia praktických príkladov z terénu vrátane výsledkov činností vykonávaných na základe tohto projektu, ako aj panely odborníkov a rokovania o tom, ako ďalej napredovať v tejto otázke.

                        c)

                        Vytvoriť špecializovanú oficiálnu webovú stránku úradu UNODA venovanú uplatňovaniu rodového hľadiska v rámci kontroly ručných zbraní, na ktorej sa budú uvádzať informácie a zdroje získané na základe opatrení, ktoré sa podporujú týmto rozhodnutím a nielen ním.

                        d)

                        V rámci mechanizmu OSN pre koordináciu činnosti týkajúcej sa ručných zbraní (UN CASA) (6) zriadiť pracovnú skupinu pre rodové otázky a ručné zbrane, ktorej zasadnutia bude zvolávať úrad UNODA, pričom sa na nich budú stretávať všetci príslušní partneri pre vykonávanie opatrení podporovaných týmto rozhodnutím. Sieť IANSA sa vyzve, aby sa k tejto pracovnej skupine tiež pripojila.

                        e)

                        Podporovať význam uplatňovania rodového hľadiska pomocou kampaní v sociálnych médiách a prostriedkoch masovej komunikácie.

                        f)

                        Neustále informovať darcu (t. j. Úniu) o pokroku vo vykonávaní tohto rozhodnutia.

                  3.7.3.   Očakávané výsledky
            Nadviaže sa pravidelný dialóg o rodových prístupoch ku kontrole ručných zbraní a problematika, ako aj výsledky opatrení vykonávaných na základe tohto rozhodnutia sa budú často propagovať. Vytvorí sa webové sídlo ako obsiahly zdroj, ktorý bude okrem iného obsahovať informácie o uplatňovaní rodového hľadiska v rámci kontroly ručných zbraní a výstupy vypracované na základe tohto rozhodnutia. Budú sa uskutočňovať pravidelné zasadnutia pracovnej skupiny CASA pre rodové otázky a ručné zbrane a vykonávanie opatrení sa bude počas obdobia vykonávania projektu koordinovať.
            4.   VÝSTUPY
            Vykonávacia agentúra vypracuje a predloží Únii tieto výstupy:

                        —

                        súhrnné správy týkajúce sa 18 programov odbornej prípravy zameraných na uplatňovanie rodového hľadiska v rámci ručných zbraní, ktoré sa vykonávajú priamo v dotknutých krajinách;

                        —

                        príručku odbornej prípravy v angličtine, francúzštine, portugalčine a španielčine, ako aj príslušné materiály na odbornú prípravu online a v tlačenej podobe;

                        —

                        odbornú prípravu online zameranú na uplatňovanie rodového hľadiska v rámci kontroly ručných zbraní pre zamestnancov OSN a širšie komunity odborníkov v arabčine, a angličtine, francúzštine, portugalčine a španielčine;

                        —

                        vykonateľný záverečný dokument z workshopu Ázie a Tichomoria pre občiansku spoločnosť a poslancov;

                        —

                        súhrnnú správu o zapojení občianskej spoločnosti do uplatňovania rodového hľadiska v rámci kontroly ručných zbraní;

                        —

                        preklad modulov MOSAIC do arabčiny, francúzštiny, portugalčiny a španielčiny;

                        —

                        záverečnú správu o dokončení tohto projektu.

                  5.   PARTNERI
            Opatrenia podľa tohto rozhodnutia sú navrhnuté tak, aby vychádzali z existujúcich nástrojov, informácií, prostriedkov a odborných znalostí v prípade, ak sú k dispozícii. Mechanizmus OSN pre koordináciu činnosti týkajúcej sa ručných zbraní CASA (7) bude slúžiť ako platforma pre koordináciu, a to najmä s orgánom OSN Ženy, strediskom UNDP SEESAC a Oddelením pre operácie na udržiavanie mieru (DPKO), ako aj s kanceláriami osobitných zástupcov generálneho tajomníka OSN pre deti v ozbrojených konfliktoch, pre sexuálne násilie počas konfliktov a pre násilie páchané na deťoch. Úrad UNODA bude úzko koordinovať vykonávanie tohto rozhodnutia s darcom (t. j. Úniou), ako aj so sieťou IANSA.
            6.   PRÍJEMCOVIA
            Priamymi príjemcami tohto rozhodnutia budú vnútroštátne inštitúcie, ktoré zodpovedajú za kontrolu ručných zbraní v cieľových krajinách a regiónoch, najmä v Afrike, Karibskej oblasti a Latinskej Amerike a Ázii a Tichomorí. Nepriamy prospech z neho bude mať celkové obyvateľstvo prijímajúcich krajín, ktoré ohrozuje široká dostupnosť ručných zbraní, a to tým, že sa toto riziko zníži. Týmto rozhodnutím sa navyše podporujú partneri systému OSN a zamestnanci sekretariátov regionálnych a subregionálnych organizácií pracujúci v oblasti kontroly ručných zbraní. Prínosom bude aj pre miestne komunity a organizácie občianskej spoločnosti, a to najmä pre členov siete IANSA. Okrem toho bude prínosom aj pre diplomatické komunity v New Yorku a Ženeve a v hlavných mestách, ktoré pracujú na programe zameranom na ženy, mier a bezpečnosť a na vykonávaní cieľov 5 a 16 Agendy 2030 pre udržateľný rozvoj. Opatrenia budú musieť byť v úplnom súlade s vnútroštátnymi prioritami štátov a budú ich musieť schváliť príslušné vnútroštátne orgány. Opatrenia sa navrhnú tak, aby boli prospešné pre viac ako len jednu cieľovú skupinu.
            7.   TRVANIE
            Vzhľadom na globálny rozsah pôsobnosti opatrení, ktoré sa podporujú týmto rozhodnutím, počet partnerov, príjemcov a plánovaných opatrení je časový rámec na vykonávanie 36 mesiacov.
            8.   KOMUNIKÁCIA A ZVIDITEĽNENIE ÚNIE
            Úrad UNODA prijme všetky vhodné opatrenia na to, aby sa zabezpečilo náležité zviditeľnenie príspevku Únie k tejto činnosti. Takéto opatrenia sa vykonajú v súlade s oznámením Komisie a manuálom pre komunikáciu a zviditeľnenie vonkajších činností Európskej únie. Úrad UNODA bude podporovať šírenie informácií a výstupov navrhnutých činností so zameraním na čo najširšiu verejnosť. V rámci všetkých príslušných opatrení sa okrem toho budú uskutočňovať osvetové činnosti, a to pomocou zapojenia médií, sprievodných podujatí a webových nástrojov. Úrad UNODA zabezpečí, aby príjemcovia týchto opatrení boli informovaní o úlohe Únie v tejto činnosti, a bude zvyšovať informovanosť o tom, ako Únia a OSN prostredníctvom podpory rodovo citlivého prístupu k problému ručných zbraní spolupracujú na posilňovaní ich kontroly.
            Úrad UNODA a sieť IANSA budú využívať čo najširšiu škálu komunikačných nástrojov vrátane webovej stránky, písomných tlačových správ, vybraných nástrojov sociálnych médií, sprievodných podujatí a neformálnych brífingov. Vykonávanie všetkých opatrení sa bude sledovať pomocou nástrojov monitorovania a hodnotenia vrátane prieskumov medzi účastníkmi a pravidelných zasadnutí príslušnej pracovnej skupiny.

               (1)  „Zabezpečenie našej spoločnej budúcnosti. Program pre odzbrojenie“, máj 2018, https://front.un-arm.org/documents/SG+disarmament+agenda_1.pdf

               (2)  www.un.org/disarmament/mosaic

               (3)  https://www.un.org/disarmament/mosaic

               (4)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).

               (5)  https://docs.wixstatic.com/ugd/bb4a5b_8c8bd0e981b54b6e8b01da205c10d4a3.pdf

               (6)  http://www.un-arm.org/PoAISS/CASA.aspx

               (7)  http://www.un-arm.org/PoAISS/CASA.aspx


title: Rozhodnutie Rady (SZBP) 2018/2009 zo 17. decembra 2018, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a predlžuje sa jeho platnosť

text:
                  18.12.2018

                  SK

                  Úradný vestník Európskej únie

                  L 322/25

         ROZHODNUTIE RADY (SZBP) 2018/2009
         zo 17. decembra 2018,
         ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a predlžuje sa jeho platnosť
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 22. mája 2013 prijala rozhodnutie 2013/233/SZBP (1), ktorým sa zriaďuje pomocná misia Európskej únie pre integrované riadenie hraníc v Líbyi (EUBAM Libya).

                     (2)

                     Rada 17. júla 2017 prijala rozhodnutie (SZBP) 2017/1342 (2), ktorým sa predlžuje mandát misie EUBAM Libya do 31. decembra 2018 a stanovuje referenčná suma do 30. novembra 2017.

                     (3)

                     Rada 20. novembra 2017 prijala rozhodnutie (SZBP) 2017/2162 (3), ktorým sa stanovuje referenčná suma do 31. decembra 2018.

                     (4)

                     Politický a bezpečnostný výbor v nadväznosti na strategické preskúmanie operácie EUNAVFOR MED SOPHIA, misie EUBAM Libya a styčnej a plánovacej jednotky EÚ odporučil, aby sa mandát zmenil a predĺžil do 30. júna 2020.

                     (5)

                     Rozhodnutie 2013/233/SZBP by sa preto malo zodpovedajúcim spôsobom zmeniť a predĺžiť jeho platnosť.

                     (6)

                     Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

               PRIJALA TOTO ROZHODNUTIE:

            Článok 1
            Rozhodnutie 2013/233/SZBP sa mení takto:

                        1.

                        Články 2 a 3 sa nahrádzajú takto:

                           „Článok 2
                           Ciele
                           Cieľmi misie EUBAM Libya je podporovanie líbyjských orgánov pri budovaní štruktúr štátnej bezpečnosti v Líbyi, a to najmä v oblasti riadenia hraníc, presadzovania práva a trestnej justície s cieľom prispieť k úsiliu o narušenie organizovaných zločineckých sietí zapojených najmä do pašovania migrantov, obchodovania s ľuďmi a terorizmu v Líbyi a v regióne centrálneho Stredozemia.

                           Článok 3
                           Úlohy

                              1.   Na dosiahnutie cieľov stanovených v článku 2 misia EUBAM Libya:

                                          a)

                                          podporuje rozvoj širšieho rámca riadenia hraníc, a to najmä vypracovaním bielej knihy o stratégii integrovaného riadenia hraníc vrátane stratégie námornej bezpečnosti, zabezpečením kapacít a vykonávaním konkrétnych projektov pre líbyjské agentúry na presadzovanie námorného práva a líbyjské agentúry pre pozemnú hranicu, pričom tiež posudzuje možnosti rozšírenia činností mimo hlavného mesta, okrem iného na hraniciach s Tuniskom a na juhu krajiny;

                                          b)

                                          podporuje budovanie kapacít a strategické plánovanie, a to aj vo vzťahu k polícii, v rámci ministerstva vnútra v oblasti presadzovania práva vrátane prípadnej pomoci podpornej misii Organizácie Spojených národov v Líbyi (UNSMIL) pri budovaní policajných kapacít, a podporuje koordinačné funkcie medzi príslušnými líbyjskými orgánmi v boji proti organizovanej trestnej činnosti a terorizmu;

                                          c)

                                          podporuje inštitucionálnu reformu a poskytuje pomoc pri strategickom plánovaní pre ministerstvo spravodlivosti a zabezpečuje rozsiahlejšie budovanie kapacít pre príslušných aktérov v oblasti trestnej justície vrátane generálnej prokuratúry Líbye a vysokého justičného inštitútu;

                                          d)

                                          podporuje strategickú koordináciu medzi darcami a vykonávanie projektov v reakcii na potreby Líbye v oblasti riadenia hraníc, presadzovania práva a trestnej justície.

                              2.   Misia EUBAM Libya vo všetkých svojich činnostiach podporuje ľudské práva a rodovú rovnosť.

                              3.   Misia EUBAM Libya neplní žiadnu výkonnú funkciu.“

                        2.

                        V článku 13 sa v odseku 1 dopĺňa tento pododsek:
                        „Referenčná suma určená na pokrytie výdavkov spojených s misiou EUBAM Libya na obdobie od 1. januára 2019 do 30. júna 2020 je 61 678 576,39 EUR.“

                        3.

                        V článku 16 sa druhá veta nahrádza takto:
                        „Uplatňuje sa do 30. júna 2020.“

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. januára 2019.

            V Bruseli 17. decembra 2018

                  Za Radu

                  predsedníčka

               E. KÖSTINGER

            (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).

            (2)  Rozhodnutie Rady (SZBP) 2017/1342 zo 17. júla 2017, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a ktorým sa predlžuje jeho platnosť (Ú. v. EÚ L 185, 18.7.2017, s. 60).

            (3)  Rozhodnutie Rady (SZBP) 2017/2162 z 20. novembra 2017, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 304, 21.11.2017, s. 50).


title: Rozhodnutie Rady (EÚ) 2018/2003 z 20. septembra 2016 o podpise v mene Únie a o predbežnom vykonávaní Dohody medzi Európskou úniou a vládou Filipínskej republiky o určitých aspektoch leteckých služieb

text:
                  18.12.2018

                  SK

                  Úradný vestník Európskej únie

                  L 322/1

         ROZHODNUTIE RADY (EÚ) 2018/2003
         z 20. septembra 2016
         o podpise v mene Únie a o predbežnom vykonávaní Dohody medzi Európskou úniou a vládou Filipínskej republiky o určitých aspektoch leteckých služieb
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada svojím rozhodnutím z 5. júna 2003 poverila Komisiu, aby začala rokovania s tretími krajinami o nahradení určitých ustanovení v existujúcich dvojstranných dohodách dohodou na úrovni Únie.

                     (2)

                     Komisia v mene Únie dojednala dohodu s vládou Filipínskej republiky o určitých aspektoch leteckých služieb (ďalej len „dohoda“). Rokovania boli úspešne ukončené parafovaním dohody 10. februára 2016.

                     (3)

                     Cieľom dohody je zosúladiť dvojstranné dohody o leteckých službách medzi desiatimi členskými štátmi a Filipínskou republikou s právnymi predpismi Únie.

                     (4)

                     Preto by sa dohoda mala podpísať v mene Únie s výhradou jej neskoršieho uzavretia.

                     (5)

                     Dohoda by sa mala predbežne vykonávať, aby sa výhody, ktoré z nej vyplývajú, mohli využívať čo najskôr,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody medzi Európskou úniou a vládou Filipínskej republiky o určitých aspektoch leteckých služieb s výhradou uzavretia uvedenej dohody.
            Text dohody je pripojený k tomuto rozhodnutiu.

            Článok 2
            Týmto sa predseda Rady poveruje určiť osobuy) splnomocnenúé) podpísať dohodu v mene Únie s výhradou jej uzavretia.

            Článok 3
            Dohoda sa predbežne vykonáva od prvého dňa mesiaca, ktorý nasleduje po dni, keď si strany vzájomne oznámili ukončenie postupov potrebných na tento účel (1) až kým nenadobudne platnosť.

            Článok 4
            Predseda Rady v mene Únie vykoná oznámenie podľa článku 8 ods. 2 dohody

            Článok 5
            Toto rozhodnutie nadobúda účinnosť dňom jeho prijatia.

            V Bruseli 20. septembra 2016

                  Za Radu

                  predseda

               I. KORČOK

            (1)  Dátum, od ktorého sa bude dohoda predbežne vykonávať uverejní Generálny sekretariát Rady v Úradnom vestníku Európskej únie.


title: Rozhodnutie Rady (SZBP) 2018/2007 zo 17. decembra 2018, ktorým sa mení jednotná akcia 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania

text:
                  18.12.2018

                  SK

                  Úradný vestník Európskej únie

                  L 322/22

         ROZHODNUTIE RADY (SZBP) 2018/2007
         zo 17. decembra 2018,
         ktorým sa mení jednotná akcia 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 10. novembra 2008 prijala jednotnú akciu 2008/851/SZBP (1), ktorou sa ustanovuje vojenská operácia EÚ Atalanta (ďalej len „Atalanta“).

                     (2)

                     Rada 30. júla 2018 prijala rozhodnutie (SZBP) 2018/1083 (2), ktorým sa mení jednotná akcia 2008/851/SZBP a predlžuje operácia Atalanta do 31. decembra 2020.

                     (3)

                     Bezpečnostná rada OSN (ďalej len „BR OSN“) 14. novembra 2018 prijala rezolúciu č. 2444 (2018), na základe ktorej sa ukončil mandát monitorovacej skupiny pre Somálsko a Eritreu s účinnosťou od 16. decembra 2018 a zriadil panel odborníkov pre Somálsko s rovnakými úlohami vo vzťahu k Somálsku.

                     (4)

                     Politický a bezpečnostný výbor (ďalej len „PBV“) 22. novembra 2018 súhlasil, že operácia Atalanta by sa mala poveriť prenosom informácií INTERPOL-u a EUROPOL-u, ktoré boli získané počas jej protipirátskych operácií a týkajú sa nezákonných činností iných ako pirátstvo, a to vrátane osobných údajov zhromaždených v rámci existujúceho právneho rámca, zatiaľ čo mandát operácie Atalanta zostáva nezmenený.

                     (5)

                     PBV súhlasil aj s tým, že by sa do jednotnej akcie 2008/851/SZBP malo začleniť ustanovenie o uplatniteľnom práve, ktoré sa vzťahujú na poskytovanie osobných údajov v tejto súvislosti.

                     (6)

                     Jednotná akcia 2008/851/SZBP by sa mala preto zodpovedajúcim spôsobom zmeniť.

                     (7)

                     V súlade s článkom 5 Protokolu o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa nezúčastňuje na vykonávaní tohto rozhodnutia, a teda neprispieva na financovanie tejto operácie,

               PRIJALA TOTO ROZHODNUTIE:

            Článok 1
            Jednotná akcia 2008/851/SZBP sa mení takto:

                        (1)

                        V článku 2 sa písmeno n) nahrádza takto:

                                    „n)

                                    v súlade s Dohovorom Organizácie Spojených národov o morskom práve a v rámci existujúcich prostriedkov a kapacít podporuje činnosti panelu odborníkov pre Somálsko podľa rezolúcie BR OSN 2044 (2018) tým, že monitoruje plavidlá podozrivé z podporovania pirátskych sietí a podáva o nich správy tomuto panelu.“

                        (2)

                        V článku 15 sa odsek 4 nahrádza takto:

                           „4.   Atalanta sa týmto poveruje vymieňať si s panelom odborníkov pre Somálsko a s CMF informácie, ktoré nie sú osobnými údajmi, o nezákonných alebo nepovolených činnostiach, získané počas protipirátskych operácií.“

                        (3)

                        V článku 15 sa dopĺňa tento odsek:

                           „5.   Atalanta sa týmto poveruje poskytovať INTERPOL-u v súlade s článkom 2 písm. h) a EUROPOL-u v súlade s článkom 2 písm. i) informácie, ktoré boli získané počas jej protipirátskych operácií a týkajú sa nezákonných činností iných ako pirátstvo.

                           6.   Poskytovanie osobných údajov podľa článku 2 sa vykonáva v súlade s právom vlajkového štátu plavidla alebo lietadla, ktorý spracúva takéto osobné údaje.“

            Článok 2
            Toto rozhodnutie nadobúda účinnosť dňom jeho prijatia.

            V Bruseli 17. decembra 2018

                  Za Radu

                  predsedníčka

               E. KÖSTINGER

            (1)  Jednotná akcia Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Ú. v. EÚ L 301, 12.11.2008, s. 33).

            (2)  Rozhodnutie Rady (SZBP) 2018/1083 z 30. júla 2018, ktorým sa mení jednotná akcia 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Ú. v. EÚ L 194, 31.7.2018, s. 142).


title: Rozhodnutie Rady (SZBP) 2018/2012 zo 17. decembra 2018, ktorým sa mení rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi

text:
                  18.12.2018

                  SK

                  Úradný vestník Európskej únie

                  L 322/51

         ROZHODNUTIE RADY (SZBP) 2018/2012
         zo 17. decembra 2018,
         ktorým sa mení rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 31. júla 2015 prijala rozhodnutie (SZBP) 2015/1333 (1) o reštriktívnych opatreniach s ohľadom na situáciu v Líbyi.

                     (2)

                     Bezpečnostná rada Organizácie Spojených národov (ďalej len „BR OSN“) prijala 5. novembra 2018 rezolúciu č. 2441 (2018), v ktorej potvrdila svoj pevný záväzok týkajúci sa zvrchovanosti, nezávislosti, územnej celistvosti a národnej jednoty Líbye a stanovila, že situácia v Líbyi naďalej predstavuje hrozbu pre medzinárodný mier a bezpečnosť.

                     (3)

                     BR OSN rozhodla, že povolenia ustanovené a opatrenia uložené v rezolúcii BR OSN č. 2146 (2014) sa majú uplatňovať na plavidlá, ktoré nakladajú, prepravujú alebo vykladajú ropu vrátane surovej ropy a rafinovaných ropných produktov, ktorá sa nezákonne vyváža z Líbye alebo pri ktorej ide o pokus vyviezť ju nezákonne z Líbye.

                     (4)

                     BR OSN tiež špecifikovala, že činy ohrozujúce mier, stabilitu alebo bezpečnosť Líbye alebo ktoré bránia alebo škodia úspešnému ukončeniu procesu jej politickej transformácie môžu okrem iného zahŕňať aj plánovanie, riadenie alebo páchanie činov zahŕňajúcich sexuálne násilie a rodovo motivované násilie.

                     (5)

                     Na vykonanie určitých opatrení v tomto rozhodnutí je potrebná ďalšia činnosť Únie.

                     (6)

                     Rozhodnutie (SZBP) 2015/1333 by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie (SZBP) 2015/1333 sa mení takto:

                        (1)

                        v článku 6 sa odsek 1 nahrádza takto:

                           „1.   Členské štáty môžu v súlade s bodmi 5 až 9 rezolúcie BR OSN č. 2146 (2014), s bodom 2 rezolúcie BR OSN č. 2362 (2017) a s bodom 2 rezolúcie BR OSN č. 2441 (2018) vykonávať inšpekcie plavidiel na otvorenom mori, pričom môžu použiť všetky opatrenia primerané konkrétnym okolnostiam, a to pri plnom dodržovaní medzinárodného humanitárneho práva a medzinárodného práva v oblasti ľudských práv, ktoré je v danom prípade uplatniteľné, s cieľom vykonať takéto inšpekcie a nariadiť dotknutým plavidlám, aby prijali príslušné opatrenia na vrátenie ropy vrátane surovej ropy a rafinovaných ropných produktov do Líbye, a to so súhlasom líbyjskej vlády a v koordinácii s ňou.“;

                        (2)

                        v článku 8 sa odsek 1 nahrádza takto:

                           „1.   Členské štáty prijmú potrebné opatrenia, aby zabránili vstupu na svoje územia alebo prechodu cez ne osobám, ktoré označila a na ktoré uvalila obmedzenia cestovania Bezpečnostná rada alebo výbor v súlade s bodom 22 rezolúcie BR OSN č. 1970 (2011), bodom 23 rezolúcie BR OSN č. 1973 (2011), bodom 4 rezolúcie BR OSN č. 2174 (2014), bodom 11 rezolúcie BR OSN č. 2213 (2015), bodom 11 rezolúcie BR OSN č. 2362 (2017) a bodom 11 rezolúcie BR OSN č. 2441 (2018), a ktoré sú uvedené v prílohe I.“;

                        (3)

                        v článku 9 sa odsek 1 nahrádza takto:

                           „1.   Všetky finančné prostriedky, iné finančné aktíva a hospodárske zdroje, ktoré sú priamo alebo nepriamo vo vlastníctve alebo pod kontrolou osôb a subjektov, ktoré označila a na ktoré uvalila zmrazenie aktív Bezpečnostná rada alebo výbor v súlade s bodom 22 rezolúcie BR OSN č. 1970 (2011), bodmi 19 a 23 rezolúcie BR OSN č. 1973 (2011), bodom 4 rezolúcie BR OSN č. 2174 (2014), bodom 11 rezolúcie BR OSN č. 2213 (2015), bodom 11 rezolúcie BR OSN č. 2362 (2017) a bodom 11 rezolúcie BR OSN č. 2441 (2018), ktoré sú uvedené v prílohe III, sa zmrazujú.“.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 17. decembra 2018

                  Za Radu

                  predsedníčka

               E. KÖSTINGER

            (1)  Rozhodnutie Rady (SZBP) 2015/1333 z 31. júla 2015 o reštriktívnych opatreniach s ohľadom na situáciu v Líbyi, a ktorým sa zrušuje rozhodnutie 2011/137/SZBP (Ú. v. EÚ L 206, 1.8.2015, s. 34).


title: Rozhodnutie Komisie (EÚ) 2018/2022 zo 17. decembra 2018, ktorým sa zostavuje zoznam kvalifikovaných odborníkov pre odvolacie rady Železničnej agentúry Európskej únie [oznámené pod číslom C(2018) 8561]

text:
                  19.12.2018

                  SK

                  Úradný vestník Európskej únie

                  L 323/29

         ROZHODNUTIE KOMISIE (EÚ) 2018/2022
         zo 17. decembra 2018,
         ktorým sa zostavuje zoznam kvalifikovaných odborníkov pre odvolacie rady Železničnej agentúry Európskej únie

               [oznámené pod číslom C(2018) 8561]

         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (1), a najmä na jeho článok 55 ods. 3 písm. a),
         keďže:

                     (1)

                     Nariadením (EÚ) 2016/796 sa Železničnej agentúre Európskej únie (ďalej len „agentúra“) udeľuje právomoc prijímať individuálne rozhodnutia v oblasti povoľovania vozidiel, bezpečnostného osvedčovania a zabezpečenia harmonizovaného prevádzkovania traťového systému v rámci Európskeho systému riadenia železničnej dopravy (ERTMS). Stanovujú sa v ňom aj odvolacie rady, na ktoré sa možno odvolať voči jednotlivým rozhodnutiam agentúry.

                     (2)

                     Komisia 25. mája 2018 uverejnila výzvu na vyjadrenie záujmu na webovom sídle Generálneho riaditeľstva pre mobilitu a dopravu s lehotou na predloženie žiadostí stanovenou na 30. júna 2018. Komisii boli doručené žiadosti od 46 kandidátov.

                     (3)

                     Posúdila ich podľa kritérií uvedených vo výzve na vyjadrenie záujmu. Tie zahŕňali kritériá oprávnenosti, kritériá týkajúce sa technickej a odbornej spôsobilosti, požiadavky na znalosti a kritériá pre disciplíny podliehajúce rozhodnutiu agentúry, konkrétne povoľovanie vozidiel, jednotné bezpečnostné osvedčovanie a ERTMS. Aby sa predišlo prípadným konfliktom záujmov, kandidáti, ktorí v predchádzajúcich dvoch rokoch pracovali v agentúre, boli z výberového konania vylúčení. Na základe posúdenia žiadostí bolo vybraných 40 kandidátov ako kvalifikovaných odborníkov do odvolacích rád a zaradených do zoznamu,

               PRIJALA TOTO ROZHODNUTIE:

            Článok 1
            Zoznam kvalifikovaných odborníkov pre odvolacie rady agentúry je stanovený v prílohe.

            Článok 2
            Toto rozhodnutie je určené predsedovi riadiacej rady Železničnej agentúry Európskej únie.

            Článok 3
            Generálne riaditeľstvo pre mobilitu a dopravu informuje kandidátov o otázke výberového konania.

            V Bruseli 17. decembra 2018

                  Za Komisiu

               Violeta BULC

                  členka Komisie

            (1)  Ú. v. EÚ L 138, 26.5.2016, s. 1.

            PRÍLOHA

               ZOZNAM KVALIFIKOVANÝCH ODBORNÍKOV PRE ODVOLACIE RADY ŽELEZNIČNEJ AGENTÚRY EURÓPSKEJ ÚNIE

            Meno
            (v abecednom poradí)
            pán Filip ADAMKIEWICZ
            pán Ulrik BERGMAN
            pán Alain BERTRAND
            pán Denis BIASIN
            pán Daniele BOZZOLO
            pán Angelo Carlo CHIAPPINI
            pani Monika CHRAPUSTA
            pani Katarzyna CHRUZIK
            pani Carole COUNE
            pán Gilles DALMAS
            pán Alessio GAGGELLI
            pán Johannes GRÄBER
            pani Marzena GRABOŃ-CHAŁUPCZAK
            pán Luca Maria GRANIERI
            pán Patrizio GRILLO
            pán Joaquim José Martins GUERRA
            pán Stefano GUIDI
            pán Przemysław ILCZUK
            pán Adam JABŁOŃSKI
            pán Marek JABŁOŃSKI
            pán Konstantinos KAPETANIDIS
            pán Philippe LALUC
            pán Dariusz LISZEWSKI
            pani Joanna MARCINKOWSKA
            pán Maciej MICHNEJ
            pán Juha PIIRONEN
            pán Witold PORANKIEWICZ
            pán Frank Bernhard PTOK
            pani Daniela RANDT
            pán Renato RE
            pán Gabriele RIDOLFI
            pani Friederike ROER
            pani Kaisa SAINIO
            pán Jean-Baptiste SIMONNET
            pán Andreas THOMASCH
            pán Ad TOET
            pani Une Elina TYYNILÄ
            pán Rob VAN DER BURG
            pán Marcel VERSLYPE
            pán Marcin ZALEWSKI


title: Rozhodnutie Rady (EÚ, Euratom) 2018/2076 z 20. decembra 2018, ktorým sa mení rokovací poriadok Rady

text:
                  28.12.2018

                  SK

                  Úradný vestník Európskej únie

                  L 331/218

         ROZHODNUTIE RADY (EÚ, Euratom) 2018/2076
         z 20. decembra 2018,
         ktorým sa mení rokovací poriadok Rady
         RADA EURÓPSKEJ ÚNIE,
         so zreteľom na Zmluvu o Európskej únii,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na článok 11 ods. 6 rokovacieho poriadku Rady (1),
         keďže:

                     (1)

                     Pri prijímaní aktu Radou, ktorá sa uznáša kvalifikovanou väčšinou, sa musí overiť, či členské štáty tvoriace kvalifikovanú väčšinu predstavujú aspoň 65 % počtu obyvateľov Únie.

                     (2)

                     Uvedený percentuálny podiel sa vypočíta na základe číselných údajov o počte obyvateľov uvedených v prílohe III k rokovaciemu poriadku Rady (ďalej len „rokovací poriadok“).

                     (3)

                     V článku 11 ods. 6 rokovacieho poriadku sa stanovuje, že Rada má každoročne s účinnosťou od 1. januára upraviť číselné údaje stanovené v uvedenej prílohe podľa údajov, ktoré má Štatistický úrad Európskej únie k dispozícii 30. septembra predchádzajúceho roku.

                     (4)

                     Vzhľadom na vystúpenie Spojeného kráľovstva z Únie by sa v prílohe III k rokovaciemu poriadku mali uvádzať aj číselné údaje platné v deň nasledujúci po dni, keď sa zmluvy prestanú uplatňovať na Spojené kráľovstvo.

                     (5)

                     Rokovací poriadok by sa mal preto na rok 2019 zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Príloha III k rokovaciemu poriadku sa nahrádza takto:

                     „PRÍLOHA III

                        Údaje o počte obyvateľov Únie a počte obyvateľov jednotlivých členských štátov na účely vykonávania ustanovení o hlasovaní kvalifikovanou väčšinou v Rade

                                 1.

                                 Na účely vykonávania článku 16 ods. 4 Zmluvy o EÚ a článku 238 ods. 2 a 3 ZFEÚ sa počet obyvateľov Únie a počet obyvateľov jednotlivých členských štátov, ako aj percentuálny podiel počtu obyvateľov každého členského štátu vo vzťahu k počtu obyvateľov Únie, stanovuje na obdobie od 1. januára 2019 do dňa, keď sa zmluvy prestanú uplatňovať na Spojené kráľovstvo, alebo najneskôr do 31. decembra 2019 takto:

                                             Členský štát

                                             Počet obyvateľov

                                             Percentuálny podiel z počtu obyvateľov Únie (%)

                                             Nemecko

                                             82 719 022

                                             16,12

                                             Francúzsko

                                             67 221 943

                                             13,10

                                             Spojené kráľovstvo

                                             66 238 007

                                             12,90

                                             Taliansko

                                             61 166 142

                                             11,92

                                             Španielsko

                                             46 659 302

                                             9,09

                                             Poľsko

                                             37 976 687

                                             7,40

                                             Rumunsko

                                             19 523 621

                                             3,80

                                             Holandsko

                                             17 321 110

                                             3,37

                                             Belgicko

                                             11 413 058

                                             2,22

                                             Grécko

                                             10 738 928

                                             2,09

                                             Česko

                                             10 493 154

                                             2,04

                                             Portugalsko

                                             10 291 027

                                             2,00

                                             Švédsko

                                             10 157 000

                                             1,98

                                             Maďarsko

                                             9 778 371

                                             1,91

                                             Rakúsko

                                             8 802 000

                                             1,71

                                             Bulharsko

                                             7 050 034

                                             1,37

                                             Dánsko

                                             5 774 877

                                             1,13

                                             Fínsko

                                             5 501 930

                                             1,07

                                             Slovensko

                                             5 443 120

                                             1,06

                                             Írsko

                                             4 830 392

                                             0,94

                                             Chorvátsko

                                             4 105 493

                                             0,80

                                             Litva

                                             2 808 901

                                             0,55

                                             Slovinsko

                                             2 066 880

                                             0,40

                                             Lotyšsko

                                             1 934 379

                                             0,38

                                             Estónsko

                                             1 319 133

                                             0,26

                                             Cyprus

                                             864 236

                                             0,17

                                             Luxembursko

                                             600 124

                                             0,12

                                             Malta

                                             475 701

                                             0,09

                                             EÚ 28

                                             513 274 572

                                             Hranica (65 %)

                                             333 628 472

                                 2.

                                 Na účely vykonávania článku 16 ods. 4 Zmluvy o EÚ a článku 238 ods. 2 a 3 ZFEÚ sa počet obyvateľov Únie a počet obyvateľov jednotlivých členských štátov, ako aj percentuálny podiel počtu obyvateľov každého členského štátu vo vzťahu k počtu obyvateľov Únie, stanovuje na obdobie odo dňa nasledujúceho po dni, keď sa zmluvy prestanú uplatňovať na Spojené kráľovstvo, do 31. decembra 2019 takto:

                                             Členský štát

                                             Počet obyvateľov

                                             Percentuálny podiel z počtu obyvateľov Únie (%)

                                             Nemecko

                                             82 719 022

                                             18,50

                                             Francúzsko

                                             67 221 943

                                             15,04

                                             Taliansko

                                             61 166 142

                                             13,68

                                             Španielsko

                                             46 659 302

                                             10,44

                                             Poľsko

                                             37 976 687

                                             8,50

                                             Rumunsko

                                             19 523 621

                                             4,37

                                             Holandsko

                                             17 321 110

                                             3,87

                                             Belgicko

                                             11 413 058

                                             2,55

                                             Grécko

                                             10 738 928

                                             2,40

                                             Česko

                                             10 493 154

                                             2,35

                                             Portugalsko

                                             10 291 027

                                             2,30

                                             Švédsko

                                             10 157 000

                                             2,27

                                             Maďarsko

                                             9 778 371

                                             2,19

                                             Rakúsko

                                             8 802 000

                                             1,97

                                             Bulharsko

                                             7 050 034

                                             1,58

                                             Dánsko

                                             5 774 877

                                             1,29

                                             Fínsko

                                             5 501 930

                                             1,23

                                             Slovensko

                                             5 443 120

                                             1,22

                                             Írsko

                                             4 830 392

                                             1,08

                                             Chorvátsko

                                             4 105 493

                                             0,92

                                             Litva

                                             2 808 901

                                             0,59

                                             Slovinsko

                                             2 066 880

                                             0,46

                                             Lotyšsko

                                             1 934 379

                                             0,43

                                             Estónsko

                                             1 319 133

                                             0,30

                                             Cyprus

                                             864 236

                                             0,19

                                             Luxembursko

                                             600 124

                                             0,13

                                             Malta

                                             475 701

                                             0,11

                                             EÚ 27

                                             447 036 565

                                             Hranica (65 %)

                                             290 573 768

               “.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. januára 2019.

            V Bruseli 20. decembra 2018

                  Za Radu

                  predsedníčka

               E. KÖSTINGER

            (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).